**Okuženi klopi: Ti deli Slovenije so najnevarnejši**

**7. April, 2019**

[**https://www.zdravo.si/okuzeni-klopi-ti-deli-slovenije-so-najnevarnejsi/**](https://www.zdravo.si/okuzeni-klopi-ti-deli-slovenije-so-najnevarnejsi/)


Glede na posledice, ki jih povzročata okužbi s klopnim meningoencefalitisom (KME) in lymsko boreliozo ter glede na število teh okužb vsako leto, lahko klope brez zadržka označimo kot najnevarnejšo žival v Sloveniji. Podatki, ki jih objavlja Nacionalni inštitut za javno zdravje (NIJZ), kažejo, da **se je letošnja sezona okužb že začela**.

Do 13. tedna so zabeležili **že 298 okužb z lymsko boreliozo in 2 okužbi s KME**. Lani (2018) je po preliminarnih podatkih za lymsko boreliozo zbolelo 7.543 oseb, za KME pa 153 posameznikov.


Medtem ko je lymsko boreliozo mogoče uspešno zdraviti z antibiotiki, če je dovolj zgodaj odkrita, zdravila za klopni meningoencefalitis (KME) ni. **Posledice so lahko zelo hude in trajne**, zato se je dobro zaščititi s cepljenjem, še posebej, če se radi gibljete v naravi.

**S klopi najbolj ogrožena območja v Sloveniji**

Glede na število prijavljenih primerov okužb z lymsko boreliozo, so najbolj ogroženi **ljudje, ki se gibljejo v naravi v severnoprimorski regiji**. Tam so lani zabeležili 642 primerov na 100.000 prebivalcev. Sledita Prekmurje s 502 primeroma na 100.000 prebivalcev ter Gorenjska s 490 primeri na 100.000 prebivalcev. Najmanj ogrožena je obalno-kraška regija.



indicenca okužb z lymsko boreliozo v letu 2018 Vir: NIJZ

Pri KME je slika drugačna. Največ okužb z virusom klopnega meningoencefalitisa je bilo lani **na Gorenjskem, Koroškem in v osrednjeslovenski regiji**, najmanj pa na Dolenjskem. 

Incidenca okužb s KME v letu 2018 Vir: NIJZ

**Kako zmanjšati tveganje za okužbo z lymsko boreliozo in KME**

Najpomembnejša ukrepa za zmanjšanje tveganja sta **preprečevanje ugriza klopa ter hitra odstranitev že prisesanega klopa**. Poleg tega še:

* nosimo svetla oblačila, ki naj pokrivajo čim večji del telesa,
* uporabljajmo sredstva (repelente), ki odganjajo klope,
* ob vrnitvi iz narave opravimo temeljit pregled telesa, pozorni smo tudi na poraščene dele telesa, kožne gube, uhlja, pazduhe in dimlje,
* cepljenje proti klopnemu meningoencefalitisu.

**Cepljenje je edina učinkovita zaščita pred KME**

**Pred KME se je mogoče učinkovito zaščititi le s cepljenjem**. En odmerek cepiva (potrebni so trije v različnih časovnih obdobjih) stane okrog 30 evrov. Cepiti se je mogoče pri osebnem zdravniku ali v cepilnih ambulantah Nacionalnega inštituta za javno zdravje (NIJZ).

Cepi se z dvema odmerkoma v razmaku enega meseca, nato po 9-12 mesecih sledi še tretji odmerek. Nato je po prvih treh letih potreben poživitveni odmerek, kasneje pa poživitveni odmerki sledijo na 5 let.

Statistični podatki kažejo, da je **cepljenje proti KME varno**. NIJZ priporoča cepljenje vsem prebivalcem Slovenije od enega leta starosti naprej. Priporočljivo je, da se cepljenje s prvima dvema odmerkoma opravi že v zimskih mesecih, lahko pa tudi kasneje. Če začnemo s cepljenjem kasneje, npr. v poletnih mesecih, je priporočljivo dobiti drugi odmerek cepiva že dva tedna po prvem, da čim prej dosežemo zaščitni nivo protiteles.

*Vir: NIJZ*